Hoekom dra hierdie diere wit jassies?
JY LEES NOU Hoekom dra hierdie diere wit jassies?
DAVID DYER van Kaapstad skryf:
Nadat ek in die Oktober 2018-uitgawe gelees het van die leukistiese diere op die V&A-blad het ek dié apie in die Dwesa-natuurreservaat onthou. Ek het die apie twee keer gesien – op twee vakansies. Dis ongelooflik dat hy oorleef. Ek sou dink dat die wit kleur hom 'n makliker teiken maak vir roofdiere?
CLIVE LEWIS van Johannesburg skryf:
Ek het dié ligte rooibok afgeneem naby die Muzandzeni-piekniekplek in die Kruger. Ek besoek die Kruger al 50 jaar en dis die eerste keer dat ek so iets sien.
Ek antwoord David en Clive saam. Leukisme is aangeteken vir 'n verskeidenheid van spesies, tog is daar nie betroubare data oor hoe gereeld dit voorkom in 'n betrokke spesie of in die algemeen nie. Dit is 'n tekort aan melanien weens die uitdrukking van 'n resessiewe geen; ons weet dus dat die voorkoms daarvan verhoog indien leukistiese diere in 'n geslote gebied soos 'n wildplaas of omheinde natuurreservaat voorkom.
Die algemene indruk is dat leukistiese diere nie lank oorleef nie, want hulle kan nie so goed kamoefleer nie. Tog is daar baie voorbeelde van volwasse leukistiese diere in die natuur. Dié rooibok is byvoorbeeld nie meer 'n lammetjie nie. Dit lyk wel asof diere wat in groter en nouer sosiale strukture lewe, soos rooibokke of blouape, 'n beter kans het op oorlewing. Daar is tans egter nie onweerlegbare bewyse na enige kant toe nie.